b'\n_START_ARTICLE_\nDucatul de Saxonia\n_START_PARAGRAPH_\nDucatul de Saxonia a reprezentat ini\xc8\x9bial teritoriul \xc3\xaen care s-au stabilit saxonii la \xc3\xaenceputul Evului Mediu, \xc3\xaen care ace\xc8\x99tia au fost supu\xc8\x99i de c\xc4\x83tre Carol cel Mare \xc3\xaen cadrul r\xc4\x83zboaielor saxone \xc3\xaencep\xc3\xa2nd cu anul 772 \xc8\x99i care a fost \xc3\xaencorporat \xc3\xaen Imperiul carolingian (Francia) din 804. P\xc3\xa2n\xc4\x83 la depunerea ducelui Henric Leul din dinastia Welfilor \xc3\xaen 1180, titlul ducal a fost de\xc8\x9binut de c\xc4\x83tre Casa de Ascania, iar \xc3\xaen 1296 restul teritoriilor a fost \xc3\xaemp\xc4\x83r\xc8\x9bit \xc3\xaentre ducatele de Saxa-Wittenberg \xc8\x99i Saxa-Lauenburg._NEWLINE_Ducatul de origine al Saxoniei acoperea cea mai mare parte a nordului actual al Germaniei, incluz\xc3\xa2nd actualele landuri de Saxonia Inferioar\xc4\x83 \xc8\x99i Saxonia-Anhalt p\xc3\xa2n\xc4\x83 la r\xc3\xa2urile Elba \xc8\x99i Saale \xc3\xaen r\xc4\x83s\xc4\x83rit, ora\xc8\x99ele-state de Bremen \xc8\x99i Hamburg, precum partea din Westfalia numit\xc4\x83 Renania de Nord-Westfalia \xc8\x99i regiunea Holstein (Nordalbingia) din landul Schleswig-Holstein. La sf\xc3\xa2r\xc8\x99itul secolului al XII-lea, ducele Henric Leul a mai ocupat regiunea adiacent\xc4\x83 din Mecklenburg (fosta Marca Billungilor).\n_START_SECTION_\nVechile ducate de origine\n_START_PARAGRAPH_\nPotrivit Res gestae saxonicae a cronicarului Widukind de Corvey din secolul al X-lea, Saxonii veniser\xc4\x83 din Britania pe coast\xc4\x83 la Land Hadeln, \xc3\xaen triunghiul format de r\xc3\xa2urile Elba \xc8\x99i Wesser, chema\xc8\x9bi fiind de conduc\xc4\x83torii merovingieni din Francia, pentru a sprijini cucerirea regatului thuringienilor. Mai probabil, triburile saxone din Land Hadeln, sub conducerea legendarilor Hengist \xc8\x99i Horsa invadaser\xc4\x83 Britania \xc3\xaen ultimii ani ai Imperiului roman de apus._NEWLINE_Annales regni Francorum men\xc8\x9bioneaz\xc4\x83 o campanie a francilor din anul 743 sub conducerea majordomului carolingian Carloman \xc3\xaempotriva saxonilor, urmat\xc4\x83 de o a doua expedi\xc8\x9bie din anul urm\xc4\x83tor a aceluia\xc8\x99i, de aceast\xc4\x83 dat\xc4\x83 al\xc4\x83turi de fratele s\xc4\x83u Pepin cel Scurt. \xc3\x8en 747, r\xc4\x83scul\xc3\xa2ndu-se, fratele celor doi, Grifo s-a aliat cu triburile saxonilor \xc8\x99i a cucerit vremelnic Bavaria. Pepin, devenit rege al francilor din 750, a invadat \xc3\xaenc\xc4\x83 o dat\xc4\x83 Saxonia \xc8\x99i a supus c\xc3\xa2teva triburi din Westfalia p\xc3\xa2n\xc4\x83 \xc3\xaen 758._NEWLINE_\xc3\x8en 772, fiul lui Pepin, Carol cel Mare a ini\xc8\x9biat cucerirea definitiv\xc4\x83 a teritoriilor saxonilor. De\xc8\x99i campaniile sale ne\xc3\xaentrerupte au fost \xc3\xaen cele din urm\xc4\x83 \xc3\xaencununate de succes, Carol a trebuit s\xc4\x83 recurg\xc4\x83 la fragmentarea teritoriilor saxone ale triburilor westfalice, estfalice \xc8\x99i din Angria, \xc3\xaencheind acorduri de pace pe r\xc3\xa2nd, cu fiecare trib \xc3\xaen parte. Saxonii au devastat fort\xc4\x83rea\xc8\x9ba franc\xc4\x83 din Eresburg, iar conduc\xc4\x83torul lor Widukind a refuzat s\xc4\x83 se prezinte la dieta din 777 convocat\xc4\x83 de Carol la Paderborn. El s-a retras \xc3\xaen Nordalbingia, dup\xc4\x83 care a condus mai multe r\xc4\x83scoale \xc3\xaempotriva ocupan\xc8\x9bilor, care au fost drastic pedepsite de c\xc4\x83tre Carol cel Mare \xc3\xaen masacrul de la Verden din 782. \xc3\x8en cele din urm\xc4\x83, Widukind a fost nevoit s\xc4\x83 jure supunere \xc3\xaen 785, s\xc4\x83 se boteze \xc8\x99i s\xc4\x83 devin\xc4\x83 el \xc3\xaensu\xc8\x99i conte franc. R\xc4\x83scoale ale saxonilor au continuat p\xc3\xa2n\xc4\x83 \xc3\xaen 804, c\xc3\xa2nd \xc3\xaentreg ducatul de origine a fost \xc3\xaencorporat \xc3\xaen Imperiul carolingian._NEWLINE_\xc3\x8en continuare, Saxonia a fost guvernat\xc4\x83 de oficiali carolingieni, de exemplu Wala de Corbie (d. 836), nepot al lui Carol Martel \xc8\x99i v\xc4\x83r al \xc3\xaemp\xc4\x83ratului, care \xc3\xaen 811 a \xc3\xaencheiat tratatul de la Heiligen cu regele Hemming al Danemarcei, prin care se stabileau hotarele nordice ale Imperiului de-a lungul r\xc3\xa2ului Eider. Printre ducii instala\xc8\x9bi se num\xc4\x83rau deja nobili de origine saxon\xc4\x83, precum succesorul lui Wala, contele Ekbert, so\xc8\x9b al Sfintei Ida de Herzfeld, rud\xc4\x83 apropiat\xc4\x83 a lui Carol cel Mare.\n_START_SECTION_\n\xc3\x8enceputurile ducatului de origine\n_START_PARAGRAPH_\nEste posibil ca Ida de Herzfeld s\xc4\x83 fi fost str\xc4\x83mo\xc8\x99ul contelui saxon Liudolf (d. 866), care s-a c\xc4\x83s\xc4\x83torit cu Oda din familia Billungilor \xc8\x99i a domnit asupra unui vast teritoriu de-a lungul r\xc3\xa2ului Leine din Estfalia, unde el, \xc3\xaempreun\xc4\x83 cu episcopul Altfrid de Hildesheim, a \xc3\xaentemeiat aba\xc8\x9bia de Gandersheim \xc3\xaen anul 852. Liudolf a devenit str\xc4\x83bunul dinastiei ducale, regale \xc8\x99i imperiale a Ottonilor; cu toate acestea, descenden\xc8\x9ba sa, \xc8\x99i mai ales afilierea sa cu fostul duce Widukind, nu a fost stabilit\xc4\x83 cu exactitate._NEWLINE_Supu\xc8\x99i doar cu c\xc3\xa2teva decenii \xc3\xaenainte, saxonii au devenit imediat unul dintre triburile conduc\xc4\x83toare din Francia R\xc4\x83s\xc4\x83ritean\xc4\x83; totu\xc8\x99i, r\xc4\x83m\xc3\xa2ne neclar dac\xc4\x83 Ottonienii de\xc8\x9bineau deja titlul ducal \xc3\xaen secolul al IX-lea. Fiul mai mare al lui Liudolf, Bruno (Brun), str\xc4\x83mo\xc8\x99 al ramurii Brunonen a comitatului de Braunschweig, a murit \xc3\xaentr-o b\xc4\x83t\xc4\x83lie \xc3\xaempotriva vikingilor invadatori condu\xc8\x99i de Godfrid de Frizia \xc3\xaen 880. El a fost urmat de c\xc4\x83tre fratele s\xc4\x83u mai t\xc3\xa2n\xc4\x83r Otto I "cel Ilustru" (d. 912), men\xc8\x9bionat ca dux \xc3\xaen analele contemporane ale aba\xc8\x9biei de Hersfeld. Pozi\xc8\x9bia acestuia era destul de puternic\xc4\x83 pentru a emite preten\xc8\x9bia de a se c\xc4\x83s\xc4\x83tori cu Hedwiga de Babenberg, fiic\xc4\x83 a puternicului duce Henric de Franconia, princeps militiae al regelui Carol cel Gras. Dat fiind c\xc4\x83 to\xc8\x9bi fra\xc8\x9bii Hedwig\xc4\x83i au fost uci\xc8\x99i \xc3\xaen disputele cu rivalii din familia Conradinilor, Otto a putut prelua puternica pozi\xc8\x9bie a socrului s\xc4\x83u \xc8\x99i s\xc4\x83 purcead\xc4\x83 la unificarea Ducatului de Saxonia sub domnia sa._NEWLINE_\xc3\x8en 911, dinastia Carolingian\xc4\x83 din Francia R\xc4\x83s\xc4\x83ritean\xc4\x83 s-a stins odat\xc4\x83 cu moartea regelui Ludovic Copilul, \xc3\xaen timp ce ducii de Saxonia, Suabia \xc8\x99i Bavaria s-au \xc3\xaentrunit la Forchheim pentru a-l alege pe ducele Conrad I de Franconia din dinastia Conradinilor ca rege al Germaniei. Un an mai t\xc3\xa2rziu, fiul lui Otto, Henric I "P\xc4\x83s\xc4\x83rarul" a succedat ca duce de Saxonia. Potrivit cronicarului Widukind de Corvey, regele Conrad I l-a desemnat pe Henric ca succesor al s\xc4\x83u, refuz\xc3\xa2nd astfel succesiunea propriului s\xc4\x83u frate, Eberhard de Franconia, iar \xc3\xaen 919 ducele saxon a fost ales ca rege al Franciei R\xc4\x83s\xc4\x83ritene de c\xc4\x83tre adunarea principilor saxoni \xc8\x99i franconieni de la Fritzlar. Henric "P\xc4\x83s\xc4\x83rarul" a reu\xc8\x99it s\xc4\x83 integreze ducatele de Suabia, Bavaria \xc8\x99i Lotharingia \xc3\xaen federa\xc8\x9bia imperial\xc4\x83, element vital \xc3\xaen a rezista \xc3\xaen fa\xc8\x9ba atacurilor continue ale for\xc8\x9belor maghiare, \xc3\xaen timp ce trupele saxone au ocupat \xc3\xaen 928/929 extinse teritorii la est, locuite de slavii polabi. Campaniile r\xc4\x83s\xc4\x83ritene ale lui Henric c\xc4\x83tre Brandenburg \xc8\x99i Meissen, \xc3\xaentemeierea m\xc4\x83rcilor saxone, ca \xc8\x99i capitularea ducelui Venceslau I al Boemiei au reprezentat \xc3\xaenceputul expaniunii germane spre r\xc4\x83s\xc4\x83rit (Ostsiedlung).\n_START_SECTION_\nHenric Leul\n_START_PARAGRAPH_\n\xc3\x8en 1142, regele Conrad al III-lea a conferit titlul ducal lui Henric Leul din dinastia Welfilor, sub numele de Henric al III-lea. Henric a extins treptat st\xc4\x83p\xc3\xa2nirea sa asupra Germaniei de nord-est. Dup\xc4\x83 ce a ob\xc8\x9binut \xc8\x99i titlul de duce de Bavaria, aria de domina\xc8\x9bie a lui Henric acoperea peste dou\xc4\x83 treimi din Germania, de la Alpi p\xc3\xa2n\xc4\x83 la Marea Nordului \xc8\x99i la Marea Baltic\xc4\x83, transform\xc3\xa2ndu-l \xc3\xaen cel mai puternic conduc\xc4\x83tor din Europa central\xc4\x83._NEWLINE_\xc3\x8emp\xc4\x83ratul Frederic I Barbarossa \xc8\x99i alia\xc8\x9bii s\xc4\x83i, mul\xc8\x9bi dintre ei vasali \xc8\x99i fo\xc8\x99ti sus\xc8\x9bin\xc4\x83tori ai lui Henric Leul, \xc3\xael \xc3\xaenfr\xc3\xa2ng pe acesta din urm\xc4\x83. \xc3\x8en 1180, Frederic Barbarossa \xc3\xael deposedeaz\xc4\x83 pe Henric de ducatele de Saxonia \xc8\x99i Bavaria. \xc3\x8en 1182, Henric Leul \xc8\x99i so\xc8\x9bia sa, Matilda Plantagen\xc3\xaat, fiic\xc4\x83 a regelui Henric al II-lea al Angliei cu Eleanor de Aquitania, p\xc4\x83r\xc4\x83sesc Germania pentru a pleca \xc3\xaen exil \xc3\xaen Anglia._NEWLINE_Frederic Barbarossa a \xc3\xaemp\xc4\x83r\xc8\x9bit Saxony \xc3\xaen mai multe teritorii dependente direct de Imperiu, acord\xc3\xa2ndu-l pe fiecare c\xc3\xa2te unui aliat al s\xc4\x83u._NEWLINE_Dup\xc4\x83 ce, \xc3\xaen 1168, clanul saxon al Ascanienilor, alia\xc8\x9bi ai lui Frederic Barbarossa, e\xc8\x99uaser\xc4\x83 \xc3\xaen tentativa de a-\xc8\x99i instala un membru al familiei, Siegfried de Anhalt, pe scaunul arhiepiscopal de Bremen, ei reu\xc8\x99esc s\xc4\x83 se impun\xc4\x83 \xc3\xaen 1180. Conduc\xc4\x83torul Casei de Ascania, Otto I, fiul lui Albert I de Brandenburg, v\xc4\x83r matern cu Henric Leul, i-a acordat celui de al \xc8\x99aselea frate al s\xc4\x83u, Bernard de Anhalt (devenit Bernard al III-lea), ducatul de Saxonia, sub numele de noul ducat de Saxonia (1180\xe2\x80\x931296), un teritoriu drastic redus, cuprinz\xc3\xa2nd trei suprafe\xc8\x9be neconectate \xc3\xaentre ele, de-a lungul Elbei, anume (de la nord-vest la sud-est): (1) Land Hadeln \xc3\xaen jurul Otterndorf, (2) \xc3\xaen jurul Lauenburg de pe Elba \xc8\x99i (3) \xc3\xaen jurul Wittenberg. Cu excep\xc8\x9bia titulaturii, care era duce de Saxonia, Angria \xc8\x99i Westfalia, pe care noul ducat de Saxonia o atribuia conduc\xc4\x83torilor s\xc4\x83i, chiar \xc8\x99i dup\xc4\x83 ultima sa separa\xc8\x9bie dinastic\xc4\x83 din 1296, acest teritoriu, const\xc3\xa2nd doar din resturile vechiului ducat de dinainte de 1180, avea pu\xc8\x9bine \xc3\xaen comun cu teritoruul ulterior._NEWLINE_Otto \xc8\x99i Bernard l-au sprijinit pe cel de al treilea frate, contele Siegfried de Anhalt, care \xc3\xaenc\xc4\x83 din 1168 se autoproclamase ca episcop ales de Bremen, s\xc4\x83 on\xc8\x9bin\xc4\x83 scaunul arhiepiscopal de Bremen. Astfel, principatul arhiepiscopal de Bremen a devenit - al\xc4\x83turi de altele - unul dintre succesorii vechiului ducat de Saxonia, \xc3\xaens\xc4\x83 de\xc8\x9bin\xc3\xa2nd doar o mic\xc4\x83 parte din vechiile teritorii.\n_START_SECTION_\nCasa de Ascania\n_START_PARAGRAPH_\n\xc3\x8en 1269, 1272 \xc8\x99i 1282, afla\xc8\x9bi concomitent la conducerea ducatului, fra\xc8\x9bii Ioan I \xc8\x99i Albert al II-lea \xc8\x99i-au divizat treptat competen\xc8\x9bele guvernamentale \xc3\xaen cadrul celor trei teritorii lipsite de leg\xc4\x83tur\xc4\x83 din zona saxon\xc4\x83 (Hadeln, Lauenburg \xc8\x99i Wittenberg), preg\xc4\x83tind astfel o \xc3\xaemp\xc4\x83r\xc8\x9bire teritorial\xc4\x83._NEWLINE_Dup\xc4\x83 ce Ioan I s-a retras \xc3\xaen 1282 \xc3\xaen favoarea celor trei fii minori ai s\xc4\x83i, Eric I, Ioan al II-lea \xc8\x99i Albert al III-lea, moment urmat de moartea sa trei ani mai t\xc3\xa2rziu, cei trei fra\xc8\x9bi \xc8\x99i unchiul lor Albert al II-lea au continuat s\xc4\x83 conduc\xc4\x83 Saxonia \xc3\xaempreun\xc4\x83._NEWLINE_\xc3\x8en 1288, Albert al II-lea s-a adresat regelui Rudolf I pentru a-l \xc3\xaenfeuda pe fiul \xc8\x99i mo\xc8\x99tenitorul s\xc4\x83u Rudolf cu Palatinatul de Saxonia, fapt care a provocat o lung\xc4\x83 disput\xc4\x83 cu casa de Wettin. Atunci c\xc3\xa2nd comitatul de Brehnaa fost \xc3\xaenapoiat Imperiului dup\xc4\x83 stingerea familiei comitale, regele l-a acordat ca feud lui Rudolf. \xc3\x8en 1290, Albert al II-lea a achizi\xc8\x9bionat respectivul comitat pentru Saxonia, iar \xc3\xaen 1295 acela\xc8\x99i lucru s-a \xc3\xaent\xc3\xa2mplat cu comitatul de Gommern. Regele Venceslau al II-lea a reu\xc8\x99it s\xc4\x83 \xc3\xael atrag\xc4\x83 pe Albert al II-lea \xc3\xaen favoarea alegerii lui Adolf de Nassau ca nou \xc3\xaemp\xc4\x83rat: Albert a semnat un pact elector \xc3\xaen 29 noiembrie 1291, prin care urma s\xc4\x83 voteze \xc3\xaen acela\xc8\x99i sens ca \xc8\x99i Venceslau. \xc3\x8en 27 aprilie 1292, al\xc4\x83turi de nepo\xc8\x9bii s\xc4\x83i \xc3\xaenc\xc4\x83 minori, a manevrat votul electoral al saxonilor, aleg\xc3\xa2ndu-l pe Adolf de Nassau._NEWLINE_Ultimul document care men\xc8\x9bioneaz\xc4\x83 conducerea colectiv\xc4\x83 a lui Albert al II-lea al\xc4\x83turi de nepo\xc8\x9bii s\xc4\x83i dateaz\xc4\x83 din 1295. \xc3\x8emp\xc4\x83r\xc8\x9birea definitiv\xc4\x83 a ducatului de Saxonia \xc3\xaen Saxa-Lauenburg, condus \xc3\xaen comun de c\xc4\x83tre cei trei fra\xc8\x9bi, Albert al III-lea, Eric I \xc8\x99i Ioan al II-lea, \xc8\x99i Saxa-Wittenberg, guvernat de Albert al II-lea, a acvut loc \xc3\xaenainte de 20 septembrie 1296. Vierlande, Sadelbande (landul Lauenburg), landul de Ratzeburg, landul de Darzing (ast\xc4\x83zi Amt Neuhaus) \xc8\x99i landul de Hadeln sunt men\xc8\x9bionate ca teritoriu separat al celor trei fra\xc8\x9bi. Albert al II-lea a ob\xc8\x9binut Saxa-Wittenberg din jurul ora\xc8\x99ului cu acela\xc8\x99i nume \xc8\x99i Belzig.'